Ake sibheke umculo wasekhaya noMshedis | News24Ake sibheke umculo wasekhaya noMshedisPHOTO: precious Gumede UMshedis Xolo weRadio Sunny South.ULWAZI lukaMshedis Xolo ngomculo lumangaza abaningi.Eminyakeni aseyiphilile kuningi akuzuzile ngokwazi umculo onhlobonhlobo.Kulelisonto, lomsakazi weRadio Sunny South uthe akacobelele abafundi beFever ngolwazi analo ngomculo wombaqanga.UMshedis uthi lomculo waqala kudala ngezikhathi zawo 1960.“Wawuzwakala emalokishini nasezindaweni zasezimayini lapho kwakuhlala khona abantu abamnyama, ikakhulukazi elokishini lase Sophiatown eGoli.Umculo wombaqanga ngingasho ngithi uyisisusa somculo walapha eNingizimu Afrika kubantu abamnyama. Lokhu ngikusho ngoba umculo wamarabi, Afro jazz, umgxobanyawo kanye nekhwela-khwela, kusuka kumbaqanga,” esho kanje.UMshedis uthi lomculo iwona labo ababesebenza kanzima ababeziduduza ngawo emuva kokusebenza ngesikhathi sobandlululo.Izinkampani zokuqopha lomculo kwakuyilezo zabamhlophe, incane kakhulu imali eyayiholwa abaculi ngaleyomnyaka, njengayo inkosi yomculo woMbaqanga uSimon Mahlathini Nkabinde, owayephinde aziwe nge ‘lion of Soweto’. UMahlathini wagcina eshone ezihluphekela.“Elinye iqembu elalidume ngaleso sikhathi iMakgona Tsohle Band. Iqembu leli elalihlanganise amalunga ayesebenza emajalidini ePitoli, lapho ngibala uMarks Mankwane owayedlala isiginci (lead guitar), Joseph Makhwela kwibass guitar, Lucky Monana kumadilamu kanye noWest Nkosi kwisaxophone. Angeke ngikhohlwe amaqembu ayibeke induku ebandla njenge Mahotela Queens abaphinde baziwe ngezintombi zomgqashiyo.”Uthi abanye abantu bayaye babe nokudideka bazitshele ukuthi leliqembu iSoul Brothers lalicula umculo weSoul kanti akunjalo. “Leliqembu ligxile kumculo womxoba nyawo ozalwe uMbaqanga,” kusho uMshedis.UMshedis uthe uyophinde anabe ngomculo weSoul ngolunye usuku.Uthe lomculo uMbaqanga uhambe waya uncipha ngenxa yokushintsha kwezinga nokuphucuzeka komculo lapha eNingizimu Afrika.Umshedis uvale ingxoxo yakhe wathi uzophinde abuye futhi azokhuluma ngulunye uhlobo lomculo, imvelaphi nomsuka wawo. Uzophinde axoxe nangezihlabani ezaziwayo.
